Turun sarjapuukottajan oikea nimi on Abderrahman Bouanane – ikä 22 vuotta

Poliisi selvitti vangitun miehen taustoja kansainvälisellä yhteistyöllä, muun muassa Interpolin avulla.

Turun sarjapuukotuksista vangitun marokkolaisen miehen oikea nimi on Abderrahman Bouanane.

Hänet on nyt kirjattu uudella, oikealla nimellä Varsinais-Suomen käräjäoikeuden rekistereihin.

Vain sukunimi vaihtui.

Alunperin mies vangittiin viime tiistaina nimellä Abderrahman Meckah.

Keskusrikospoliisi kertoi sunnuntaina saaneensa selville Meckahin oikean henkilöllisyyden ja oikean iän.

Hän on syntynyt 25. lokakuuta 1994.

Poliisilla oli henkilöllisyydestä ja iästä alusta asti epäilyksiä ja niinpä vangitun taustoja selviteltiin kansainvälisellä yhteistyöllä, muun muassa Interpolin avulla.

Kävi ilmi, että hän ei ollutkaan 18-vuotias, vaan neljä vuotta vanhempi eli 22-vuotias ja syntynyt vuonna 1994.

Sarjapuukotuksista epäilty oli antanut väärän nimen ja iän saavuttuaan Suomeen turvapaikanhakijana vuoden 2016 alkupuolella. Hän oli sanonut olevansa 17-vuotias eli alaikäinen ja täyttävänsä 18 saman vuoden marraskuussa.

Bouananea epäillään kahdesta terroristisessa tarkoituksessa tehdystä murhasta ja kahdeksasta murhan yrityksestä. Hämeenlinnan vankisairaalaan sijoitettu Bouanane on myöntänyt aiheuttaneensa kuolemat ja loukkaantumiset.

Artikkeli päivitetty klo 09.42. Jutun keskivaiheilla oli sanottu Bouananen syntyneen vuonna 1995, mikä ei pidä paikkaansa.